ลุ้นผู้ถือหุ้น BCP โหวตซื้อ ESSO ผ่านฉลุยวันนี้ โบรกชี้ดันอัพไซด์ 10 บ.
วันนี้ประชุมผู้ถือหุ้น BCP โหวตซื้อหุ้น ESSO ผ่านฉลุย ก่อนเดินหน้าควบรวมกิจการไตรมาส 3/66 โบรกฯ ประเมินราคาหุ้น BCP มีอัพไซด์สูงสุด 10 บาท หลังดีลนี้จบ เชื่อกรอบราคารับซื้อ 9-9.40 บาท ประเมินงบไตรมาส 1/66 เริ่มฟื้นตัว หลังค่าการกลั่นเพิ่มขึ้น ส่วนเป้า EBITDA แตะ 100,000 ล้านบาท ในปี 73
จับตา ประชุมผู้ถือหุ้น “บางจาก”วันนี้ โหวตซื้อหุ้น“เอสโซ่” โบรกฯ ประเมินราคาหุ้น BCP มีอัพไซด์สูง 10 บาท
11 เม.ย. 2566

ผู้สื่อข่าวรายงานว่า วันนี้ (11 เม.ย.66) ที่ประชุมผู้ถือหุ้นบริษัท บางจาก คอร์ปอเรชั่น จำกัด (มหาชน) หรือ BCP จะมีการพิจารณาและอนุมัติเรื่องสำคัญ คือเห็นชอบการเข้าทำรายการซื้อหุ้นและทำคำเสนอซื้อหลักทรัพย์ทั้งหมดของบริษัท เอสโซ่ (ประเทศไทย) จำกัด (มหาชน) หรือ ESSO โดยให้ทำการเข้าซื้อหุ้นสามัญโดยตรง 2,283.75 ล้านหุ้น หรือ 65.99% จากบริษัท ExxonMobil Asia Holdings Pte. Ltd. โดยบริษัทได้ทำสัญญาซื้อขายหุ้นกับผู้ขายเมื่อวันที่ 11 ม.ค. 66 ที่ผ่านมา และส่วนที่เหลือให้ตั้งโต๊ะรับซื้อจากผู้ถือหุ้นรายย่อย ซึ่งนักวิเคราะห์มองตรงกันว่าการโหวตครั้งนี้จะผ่านอย่างแน่นอน
โดยก่อนหน้านี้มีรายงานความเห็นของที่ปรึกษาการเงินอิสระ (บริษัทหลักทรัพย์ กรุงไทย เอ็กซ์สปริง จำกัด) มีสาระสำคัญคือ ที่ปรึกษาการเงินอิสระ (IFA) เห็นว่ารายการดังกล่าวมีความเหมาะสม โดย IFA ประเมินมูลค่าหุ้น ESSO ภายใต้วิธี DCF (ไม่รวม Synergy) อยู่ในช่วง 8.13-12.30 บาทต่อหุ้น ขณะที่ BCP แจ้งความคืบหน้าเกี่ยวกับการกำหนดราคาซื้อขาย และรายงานความเห็นของที่ปรึกษาการเงินอิสระเกี่ยวกับการเข้าซื้อหุ้นสามัญ ESSO ราคาซื้อขายครั้งล่าสุดที่ 9.18 บาทต่อหุ้น (ตามงบการเงินสิ้นสุดปี 2565 เพิ่มขึ้นจาก 8.84 บาทต่อหุ้น ในครั้งก่อน (ตามงบการเงินไตรมาส 3/2565)
บริษัทหลักทรัพย์ หยวนต้า (ประเทศไทย) จำกัด ระบุกรณี BCP เข้าซื้อหุ้น ESSO ประเมินเบื้องต้นกำไรปี 2567 โดยกรณีรวมงบ ESSO เต็มปีจะมีอัพไซด์ 54% และมูลค่าพื้นฐานจะเพิ่มอีก 5-10 บาทต่อหุ้น จากราคาเหมาะสม ณ ปัจจุบัน 34.50 บาทต่อหุ้น โดยคงประมาณการกำไรสุทธิปี 2566-2567 ของ BCP ที่ 5,200 ล้านบาท อย่างไรก็ตามขึ้นอยู่กับราคาซื้อขายสุดท้ายและสัดส่วนการเข้าลงทุนด้วย
ขณะที่ มีมุมมองบวกต่อ ESSO เนื่องจากราคาซื้อขายครั้งนี้ขยับขึ้นจากเดิม และสูงกว่าราคาในกระดาน จะช่วยสร้าง Sentiment บวกให้แก่ราคาหุ้น และช่วยจำกัดดาวน์ไซด์จากราคาทำ Tender Offer หุ้นที่เหลือ ต้องเป็นราคาเดียวกับธุรกรรมซื้อขายหุ้นกับ Exxon
โดยการเข้าทำธุรกรรมครั้งนี้จะช่วยเพิ่มขีดความสามารถการแข่งขันให้ BCP ผ่านการขยายกำลังผลิต สามารถเข้าทุ่นรับน้ำมันกลางทะเล และท่อขนส่งน้ำมัน (Thappline), เพิ่มความมั่นคงการจัดหาน้ำมันเชื้อเพลิง, เพิ่มความยืดหยุ่นการผลิตน้ำมันสำเร็จรูปจากเทคโนโลยี FCC (เดิม BCP ใช้เทคโนโลยี HCU), เพิ่มส่วนแบ่งการตลาดอย่างมีนัยสำคัญ, ต่อยอดธุรกิจ Non-oil จากเครือข่ายสถานีบริการน้ำมันที่เพิ่มขึ้น, ลดค่าใช้จ่ายซ้ำซ้อน และสร้าง Economy of Scale, ประเมินประโยชน์จาก Synergy ร่วมกัน 2,000-3,000 ล้านบาท
นักวิเคราะห์ บริษัทหลักทรัพย์ กสิกรไทย จำกัด (มหาชน) ประเมินว่า การโหวตเข้าซื้อหุ้น ESSO วันนี้ จะผ่านอย่างแน่นอน โดยต้องใช้เสียง 3 ใน 4 โดยประเมินมูลค่าพื้นฐานจากดีลนี้อยู่ที่ 6.50 บาทต่อหุ้น จากราคาเป้าหมาย 36 บาท หรือคิดเป็น 42.50 บาท ส่วนราคาหุ้น BCP ที่ปรับลดลงมาก่อนหน้านี้ เกิดจากแรงของ NVDR ที่ขายตามฟันด์โฟลว์ เนื่องจากบางจากเป็นหุ้นตัวหนึ่งที่ต่างชาติถืออยู่
อย่างไรก็ตาม เชื่อว่าหลังจากดีลนี้เสร็จสิ้นประมาณไตรมาส 3/2566 ผลการดำเนินงานจะปรับตัวดีขึ้นอย่างมีนัยสำคัญ ขณะที่ไตรมาสแรกปีนี้จะปรับตัวดีขึ้น โดยการควบรวมกิจการของเอสโซ่จะช่วยเพิ่มมูลค่า ROE ของบางจาก เนื่องจากซื้อหุ้นเอสโซ่โดยไม่มีการเพิ่มทุน
สำหรับสถานะทางการเงิน หลังการซื้อกิจการยังคงแข็งแกร่ง สัดส่วนหนี้สินต่อเงินทุนสุทธิ (net D/E ratio) ของ BCP จะเพิ่มเป็น 1.5 เท่า ณ สิ้นปี 2566 จาก 0.4 เท่า ณ สิ้นปี 2565 แม้จะมีแผนใช้เงินลงทุนกว่า 9 หมื่นล้านบาท ในปีนี้ ประกอบด้วยการเข้าซื้อกิจการ ESSO, การขยายธุรกิจไฟฟ้า และการควบรวมกิจการที่อาจเกิดขึ้นในธุรกิจต้นน้ำ
โดยคงเป้าหมาย EBITDA ที่ 100,000 ล้านบาท ภายในปี 2573 BCP ตั้งเป้าหมายระยะยาวในการเพิ่ม EBITDA ให้ได้ 10 เท่า ภายในปี 2573 จากค่าเฉลี่ยที่ 10,000 ล้านบาท ในปี 2558-2563 โดยการขยายตัวของธุรกิจสำรวจและผลิตปิโตรเลียม (E&amp;P) ธุรกิจโรงกลั่นและธุรกิจไฟฟ้า จะเป็นปัจจัยขับเคลื่อนการเติบโตที่สำคัญ
ในส่วนการขยายธุรกิจโรงกลั่น จะอยู่ในรูปแบบของการเพิ่มผลิตภัณฑ์พิเศษใหม่ ๆ ที่เน้นกลุ่มลูกค้าแบบเฉพาะเจาะจง และการเข้าซื้อกิจการ ESSO โดยภายในปี 2573 BCP คาดว่าธุรกิจ E&amp;P จะมีส่วนแบ่งประมาณ 46% ของ EBITDA ขณะที่ธุรกิจโรงกลั่นและธุรกิจไฟฟ้าจะมีส่วนแบ่ง 26% และ 11% ตามลำดับ
นายสุวัฒน์ สินสาฎก ผู้เชี่ยวชาญหุ้นกลุ่มพลังงาน ประเมินว่า ราคาซื้อขายหุ้น ESSO จะอยู่ระหว่าง 9-9.40 บาทต่อหุ้น โดยจากการหารือกับผู้บริหารบางจาก คาดว่าจะใช้งบไตรมาส 1/2566 ในการประเมินราคาสุดท้าย ไม่ถึงงบไตรมาส 2/2566 เนื่องจากจะไม่ทันตามไทม์ไลน์ที่วางไว้
ทั้งนี้ ให้มูลค่าพื้นฐานจากดีลนี้อยู่ที่ 3 บาทต่อหุ้น หลังจากการควบรวมกิจการระหว่างบางจากกับเอสโซ่ โดยไตรมาสแรกกำไรของเอสโซ่ไม่น่าจะมีการเปลี่ยนแปลงมากนัก เมื่อเทียบกับไตรมาสก่อน
บริษัทหลักทรัพย์ กรุงศรี พัฒนสิน จำกัด ให้คำแนะนำ “ซื้อ” BCP ราคาเป้าหมาย 52.50 บาท มีมุมมองเป็นบวกจากการฟื้นตัวของผลการดำเนินงานครึ่งปีหลัง จากความคืบหน้าของดีลซื้อหุ้นเอสโซ่ในไตรมาส 3/2566